gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
ભવિષ્ય જાણવાનું ન હોય, ઘડવાનું હોય
You need an iframes capable browser to view this content.
આપણા ખરાબ સમયમાં જે આપણને માર્ગ બતાડે એ આપણા પથદર્શક જ કહેવાય છે; પછી તે ઘરના વડીલ હોય, કોઈ મિત્ર હોય કે જ્યોતિષી. કોઈ પણ વ્યક્તિથી એટલાબધા અંજાઈ ન જવું કે તમારી પોતાની વિચારશક્તિને કાટ લાગે, તમે દરેક વખતે એ વ્યક્તિની સલાહ માગવા દોડાદોડી કરો, ગભરાઈ જાઓ અને પૈસાના ખાડામાં ઊતરો
સોશ્યલ સાયન્સ - સેજલ પોન્દા
તમારે વધુ સુખની પ્રાપ્તિ માટે પોતાનામાં પરિવર્તન લાવવું.
આજે તમારા જીવનમાં પડકારો આવવાથી પેચીદા પ્રશ્નો ઊભા
થશે. ધીરજ રાખવી અને વડીલોની સહાય લેવી.
આજે તમારાથી એલફેલ બોલાય નહીં એનું ધ્યાન રાખવું. દલીલો ટાળવી.
આજે તમને વધુ જવાબદારીઓ સોંપવામાં આવવાની હોવાથી તમારે વધારે મહેનત કરવી પડશે.
છેલ્લા થોડાક વખતથી તમે લાગણીઓને મનના ખૂણે દબાવી રાખી છે એનો જ્વાળામુખી ફાટવાનું જોખમ છે.
આજે પ્રિયકર સાથે મુલાકાત થશે. કુંવારાઓ માટે લગ્નનો યોગ છે.
આજે તમે પરિવારને તથા સંબંધો સાચવવાને પ્રાથમિકતા આપશો.
પ્રિયકર સાથેના સંબંધને ઘનિષ્ઠ બનાવવા માટે તમારે તેમને શૉપિંગ પર લઈ જવા.
આજે ખાસ કરીને પ્રેમની બાબતે સંબંધો સાચવવાનું કામ લોઢાના ચણા ચાવવા જેવું છે.
બિલીવ મી. આ સુંદર ક્વોટેશન્સમાં મારો કોઈ હાથ નથી. આ તો જ્યોતિષી દ્વારા કરવામાં આવેલી ભવિષ્યવાણી છે. આપણી આજ કેવી જશે એનું ભવિષ્યકથન સવારમાં વાંચીએ. સારું હોય તો ખુશ થઈએ, નહીં તો મૂડ બગડી જાય એવું બને. છાપાં કે મૅગેઝિનમાં રોજ ભવિષ્યકથન આવતું હોય છે. તમારી આજ કેવી જશે એ વિશે બે-ત્રણ લાઇન લખાયેલી જોવા મળે.
જ્યોતિષી અને તેમના ભવિષ્યકથન પર વિશ્વાસ રાખવો કે નહીં એ વિશે દરેકની પોતાની માન્યતા હોઈ શકે. આપણામાંથી ઘણાને જ્યોતિષમાં ખૂબ વિશ્વાસ હોય તો ઘણાને બિલકુલ નહીં. આ સુંદર ભવિષ્યકથનને એક પછી એક ફરી વાંચી ઊંડાણપૂર્વક સમજીએ.
તમારે વધુ સુખની પ્રાપ્તિ માટે પોતાનામાં પરિવર્તન લાવવું : આવું ભવિષ્યકથન જ્યારે આપણા માટે લખ્યું હોય ત્યારે એક વિચાર જરૂર આવે કે સાચી વાત છે, સુખની પ્રાપ્તિ માટે પરિવર્તન તો આપણામાં જ લાવવું પડે. જો હું મારામાં પરિવર્તન ન લાવું તો મને પરિસ્થિતિ અને માણસો બન્ને પાસે હંમેશાં ફરિયાદ જ રહ્યા કરશે અને હું સદાય દુ:ખનો અનુભવ જ કર્યા કરીશ.
આજે તમારા જીવનમાં પડકારો આવવાથી પેચીદા પ્રશ્નો ઊભા થશે. ધીરજ રાખવી. વડીલોની સહાય લેવી : સામાન્ય વાત છે કે દરેકના જીવનમાં પડકારો આવવાના જ છે. અચાનક આવેલા પડકારથી આપણું મન-મગજ બહેર મારી જાય. મનમાં ઉચાટ, હતાશા, નિરાશા પેદા થાય. પ્રશ્નનું જલદી નિરાકરણ થઈ જાય તો સારું એવા વિચાર આવવા લાગે. ધીરજ ખૂટી જાય. એવા સમયે આપણે કોઈ પણ નિર્ણય લેવા અસમર્થ થઈ જઈએ. ત્યારે સૌથી પહેલાં જો ઘરના વડીલો સાથે વાત શૅર કરવામાં આવે તો તેમનાં અનુભવ અને લાગણી આપણને જરૂર કામ લાગે.
તમને વધુ જવાબદારીઓ સોંપવામાં આવી હોવાથી તમારે વધુ મહેનત કરવી પડશે :  જવાબદારીઓ સોંપવામાં આવે એટલે જવાબદારી નિભાવવા આપણે મહેનત તો કરવાના જ છીએને!
છેલ્લા થોડાક વખતથી તમે લાગણીઓને મનના ખૂણે દબાવી રાખી છે એનો જ્વાળામુખી ફાટવાનું જોખમ છે: જો ઠાંસી-ઠાંસીને લાગણીઓ મનમાં ધરબાયા કરે તો ક્યારેક ને ક્યારેક એનો જ્વાળામુખી ફાટવાનો જ છે એ બહુ સહજ બાબત છે.
આજે પ્રિયકર સાથે મુલાકાત થશે. કુંવારાઓ માટે લગ્નનો યોગ છે : મન હોય તો માળવે જવાય. પ્રિયકર સાથે મુલાકાત કરવી હોય તો તેની સાથે વાત કર્યા બાદ જ ગોઠવાય. અને કુંવારા માટે લગ્નના યોગની વાત છે તો પૈણું-પૈણું કરતાં કુંવારા કે કુંવારીઓના મનમાં જ્યાં સુધી સારું પાત્ર મળશે એવી શ્રદ્ધા છે ત્યાં સુધી પરણવાના યોગ પાકા જ છે.
પ્રિયકર સાથેના સંબંધને ઘનિષ્ઠ બનાવવા માટે તમારે તેમને શૉપિંગ પર લઈ જવા. : હું તો વારંવાર કહું છું કે એકના એક રૂટીનમાંથી બહાર આવી કંઈક નવું કરો તો સંબંધમાં ઘનિષ્ઠતા આપોઆપ આવતી જશે.
આજે ખાસ કરીને પ્રેમની બાબતે સંબંધો સાચવવાનું કામ લોઢાના ચણા ચાવવા જેવું છે : આમેય પ્રેમસંબંધ ટકાવવો લોઢાના ચણા ચાવવા જેવું જ કામ છે. કેટકેટલું જતું કરવું પડે, ઍડ્જસ્ટમેન્ટ અને કૉમ્પ્રોમાઇઝ કરવાં પડે. આ બધું કરવામાં ભાર લાગે એટલે સંબંધ લોઢાના ચણા જેવો જ બની જાય, જેને ન ચાવી શકાય ન ફેંકી શકાય.
આજે તમે પરિવારને તથા સંબંધો સાચવવાને પ્રાથમિકતા આપશો : પરિવાર તથા કામકાજ તમારી પ્રાથમિકતામાં કયા નંબરે આવે છે એ તમારે જાતને જ પૂછવાનું છે. સતત કામ જ કરતા રહીએ અને પરિવારને નજરઅંદાજ કરીએ કે સાવ જ અલ્પ સમય આપીએ તો કોઈ એક પક્ષે હંમેશાં ફરિયાદ રહેવાની જ છે.
આ બધાં ક્વોટેશનનો અભ્યાસ કરવાનો અર્થ કોઈ જ્યોતિષીને કે જ્યોતિષશાસ્ત્રને ઉતારી પાડવાનો જરાય નથી. તમે જુઓ, કેટલી સહજ અને પ્રૅક્ટિકલ રીતે ભવિષ્યકથન કહેવામાં આવ્યું છે. મુશ્કેલી આવે ત્યારે ધીરજ રાખવી, વડીલોની સલાહ લેવી, પ્રેમસંબંધને પ્રાથમિકતા આપવી, લાગણીઓને શૅર કરતા રહેવું, જવાબદારી નિભાવવા મહેનત કરવી... આ ખરેખર તો અનુભવવાણી છે, જે આપણને રોજ જીવવામાં કામ લાગે છે. આપણે કઈ રીતે જીવીએ છીએ એનું આત્મનિરીક્ષણ કરવાનું જ્યારે ચૂકી જવાય ત્યારે સલાહ માટે આમતેમ દોડવું પડે છે અને એમાં કોઈ ગુનો નથી, આ સહજ પ્રક્રિયા છે. પણ એનો અર્થ એ નથી કે આપણે ગભરાઈ જવું અને બીજાની વાણીના ઓશિયાળા થઈ જવું.
આપણા ખરાબ સમયમાં જે આપણને માર્ગ બતાડે છે એ આપણા પથદર્શક જ કહેવાય છે; પછી એ ઘરના વડીલ હોય, કોઈ મિત્ર હોય કે જ્યોતિષી. તમે માર્ક કરજો, આપણે જ્યારે ખૂબ ટેન્શનમાં હોઈએ ત્યારે તરત આપણા ચહેરા પર ચિંતાના ભાવ દેખાઈ આવે. આપણે અકળાઈ જઈએ. અનઈઝી ફીલ કરવા લાગીએ. આ સહજ છે. અને આપણો ચહેરો વાંચી આ સમયમાં શું કરવું-શું ન કરવું એવું જે કથન કરે તેમની વાણી પણ સહજ જ કહેવાય. હા, તેમની અમુક ગણતરીઓ ચોક્કસ સાચી પડતી હશે; પણ મોટે ભાગે તમે જોજો, તેમનું સૂચન હોય કે આ સમય શાંતિથી પસાર કરવો, થોડો સમય હજી તકલીફો રહેવાની છે. તો તકલીફો આવે એટલે કાલે ને કાલે તો જવાની છે જ નહીં. એ જીવનમાં જરા ઠરીઠામ તો થશે જ. એવા સમયે ગભરાઈને જ્યોતિષી પાસે દોડી જવું અને સંપૂર્ણ તેમના જ કથનને આધીન થઈ જવું કેટલું યોગ્ય છે? એનાથી પ્રૉબ્લેમ સૉલ્વ કરવાની આપણી શક્તિ તો હણાય જ છે, પણ અમુક આપણી પરિસ્થિતિનો ફાયદો ઉપાડી આપણાં ખિસ્સાં ખાલી કરાવી શકે છે.
અમુક કિસ્સામાં પૈસા ન લેતાં માત્ર માર્ગદર્શન આપતા જ્યોતિષીઓ પણ છે. તેમનો આશય માત્ર ને માત્ર આપણી મુશ્કેલીને આપણે કઈ રીતે ટ્રીટ કરવી એ વિશે આપણને સમજાવવાનો છે.
તમે ટીવી ચાલુ કરીને જ્યોતિષને લગતા પ્રોગામ જોજો. હવે તો લૅપટૉપ લઈ જ્યોતિષી બીજાના સવાલના જવાબ આપતા થઈ ગયા છે અને ફોન કરવાવાળાનો અવાજ સાંભળો તો સમજાય કે કેટલોબધો ડર પાળીને બેઠા છે એ લોકો. ઈશ્વર પરની શ્રદ્ધા જ ગુમાવી બેઠા છે. અને જ્યોતિષી વારના હિસાબે કયા દિવસે શું ખાવું, કયા રંગનું દાન કયા દિવસે કરવું, કેટલા પ્રમાણમાં કરવું, કેટલા સમય સુધી કરવું એનું લિસ્ટ કહી દે. તો ભાઈ દાન કરવા દિવસ અને મુરત જોવાની શું જરૂર છે? છોકરાએ ર્બોડની એક્ઝામ પછી કઈ લાઈનમાં જવું એવા સવાલો પુછાય. જ્યોતિષી ગણતરી કરી સાયન્સ, કૉમર્સ કે આટ્ર્સની લાઇન સૂચવે. ત્યારે કહેવાનું મન થાય કે તમારા દીકરાને કઈ લાઇનમાં જવું છે એ તેને પૂછો બહેન, કારણ કે તેના રસ મુજબની લાઇનની પસંદગી થશે તો તેનું ભવિષ્ય બનશે.
આપણે શું કરવું એ જ્યારે આપણે આપણી જાતને પૂછતા નથી ત્યારે ભટકી જઈએ છીએ. ફરી કહું છું મારો આશય જ્યોતિષવિદ્યાને ન ગણકારવાનો બિલકુલ નથી, પણ સાવ નજીવી બાબતે જ્યોતિષીના કથન પર આધાર રાખવો કેટલો યોગ્ય છે એનો જરા વિચાર કરી જુઓ. સમોસા ખાવાથી કે લાલ કપડાં પહેરેલી સાધ્વીને પગે લાગવાથી, તેનાં ચરણોમાં માથું મૂકવાથી જીવનમાં બદલાવ આવી શકે ખરો? બુધવારે મગ ખાવાથી, શનિવારે ચંપલ ન પહેવાથી, રવિવારે નખ ન કાપવાથી, માથું ન ધોવાથી બદલાવ આવી શકે ખરો? મારા જીવનમાં બદલાવ ત્યારે જ આવી શકે જ્યારે હું મારી અંદરની ખામીઓ ઓળખી એને સુધારવા તૈયાર હોઉં.
કહેવાનો આશય એટલો જ છે કે અતિશય આધીનતાથી આપણી સમજણ બહેર મારી જાય અને આપણે જીવનના દરેક નાના-નાના નિર્ણય એ વ્યક્તિને પૂછીને જ કરતા થઈ જઈએ છીએ.
ગુજરાતની સિટી બસોમાં ટ્રાવેલ કરીએ ત્યાં લખ્યું હોય, શરીરનો કોઈ પણ ભાગ બહાર કાઢવો નહીં. આ ભવિષ્યકથન નહીં પણ ચેતવણી કહેવાય. ચાલુ બસે બારી બહાર હાથ કે માથું કાઢવાથી ઈજા પહોંચવાની પૂરી સંભાવના રહે છે. એવી જ રીતે જ્યોતિષી ચેતવણી આપે ત્યાં સુધી ઠીક છે, ગભરાવી નાખે એ ખોટું છે.
ઘણા લોકો તો મુરતિયાની કુંડળી જોવડાવ્યા બાદ તેની સાથે ફાવશે કે નહીં એના ઊંડાણપૂર્વક જવાબો માગે. કોઈની સાથે ફાવશે કે નહીં ફાવે એ આપણા અને તેના સ્વભાવ પર ડિપેન્ડ કરે છે, કોઈની ભવિષ્યવાણી પર નહીં. છતાં એવા પણ દાખલા છે જ્યાં  જ્યોતિષી તમને કહી દે કે ફલાણી વ્યક્તિથી ચેતીને રહેજો. અને અમુક સંજોગોમાં એ સાચું પણ પડે છે. આમાંથી સમજ એ લેવાની કે કોઈ પણ વ્યક્તિ પર મુકાતો આંધળો કે સંપૂર્ણ વિશ્વાસ ભવિષ્યમાં તમને નુકસાનકર્તા સાબિત થઈ શકે છે.
કહેવાનું તાત્પર્ય એટલું છે કે કોઈ પણ વ્યક્તિથી એટલાબધા અંજાઈ ન જવું કે તમારી વિચારશક્તિને કાટ લાગી જાય અને તમે દરેક વખતે એ વ્યક્તિની સલાહ માગવા દોડાદોડી કરો, ગભરાઈ જાઓ અને પૈસાના ખાડામાં ઊતરો. આ વિશે એક વાર તો વિચાર કરવો જ રહ્યો. માનવું-ન માનવું તમારી મરજી. ભવિષ્ય જાણવાનું ન હોય, ઘડવાનું હોય. આ હું ભવિષ્યકથન નહીં, પણ સામાન્ય સમજણ વહેતી કરું છું.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.